32002L0045
L 177/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/45/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 25 юни 2002 година
за изменение за двадесети път на Директива 76/769/ЕИО относно ограничения за пускане на пазара и употреба на някои опасни вещества и препарати (хлорирани парафини с къса верига)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията (1),
като взеха предвид становището Икономическия и социалния комитет (2),
в съответствие с процедурата, предвидена в член 251 от Договора (3), в светлината на съвместния текст, одобрен от Помирителния комитет на 22 април 2002 г.,
като имат предвид, че:
(1)
Вече приетите или планирани ограничения от някои държави-членки относно използването на хлорирани парафини с къса верига (ХПКВ) по силата на Решение 95/1 на ПАРКОМ (Конвенция за предотвратяване замърсяването на морето от източници на сушата) засягат пряко завършването и функционирането на вътрешния пазар; следователно е необходимо да се сближат законодателствата на държавите-членки в тази област и вследствие на това да се измени приложение I към Директива 76/769/EИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (4), като се вземат предвид оценките на риска, направени в Общността и съответните научни доказателства в подкрепа на Решение 95/1 на ПАРКОМ.
(2)
ХПКВ се класифицират като опасни за околната среда, тъй като са много токсични за водни организми и могат да окажат дългосрочно отрицателно въздействие върху водната околна среда.
(3)
Комисията е приела препоръка в рамките на Регламент (ЕИО) № 793/93 на Съвета от 23 март 1993 г. относно оценката и контрола на рисковете от съществуващи вещества (5), изискваща конкретни мерки за ограничаване употребата на ХПКВ, и по-специално в металообработващи флуиди и продукти за крайна обработка на кожа с цел опазване на водната околна среда.
(4)
Останалите приложения на всички хлорирани парафини следва да се преразгледат в светлината на съответните научни знания, и по-специално по отношение на емисиите, съдържащи хлорирани парафини. Комисията трябва да направи подходящи предложения, за да се намалят подобни приложения.
(5)
На 27 ноември 1998 г. Научният комитет по токсичност, екотоксичност и околна среда (НКТЕОС) представи становището си относно рисковете от ХПКВ, определени с препоръката.
(6)
Настоящата директива се прилага без да се засяга законодателството на Общността за опазване на здравето и безопасността на работниците, по-специално Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (6) и Директива 98/24/ЕО на Съвета от 7 април 1998 г. за опазване на здравето и безопасността на работниците от рискове, свързани с химични агенти на работното място (четиринадесета специална директива по смисъла на член 16, параграф 1 от Директива 89/391/ЕИО) (7),
ПРИЕХА НАСТОЯЩАТА ДИРЕКТИВА:
Член 1
В приложение I към Директива 76/769/EИО се добавя следната точка:
„42.
Алкани, C10-C13, хлор (хлорирани парафини с къса верига)
1. Не могат да се пускат на пазара за употреба като вещества или препарати в концентрации, по-високи от 1 %:
-
в металообработващата промишленост,
-
за обработка на кожа с масло и вода.
2. Преди 1 януари 2003 г. всички останали приложения на ХПКВ ще бъдат преразгледани от Европейската Комисия със сътрудничеството на държавите-членки и Комисията OSPAR в светлината на съответните нови научни данни относно рисковете, създавани от ХПКВ за здравето и околната среда.
Европейският парламент ще бъде информиран за резултатите от този преглед.“
Член 2
1. Държавите-членки приемат и публикуват не по-късно от 6 юли 2003 г., законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
Те прилагат тези мерки най-късно от 6 януари 2004 г.
2. Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Настоящата директива влиза в сила от деня на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Люксембург на 25 юни 2002 година.